31990R3314
L 318/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3314/90 НА КОМИСИЯТА
от 16 ноември 1990 година
за привеждане на Регламент (ЕИО) № 3821/85 на Съвета в съответствие с техническия прогрес относно уредите за регистриране на данните за движението при автомобилен транспорт
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 3821/85 на Съвета от 20 декември 1985 г. относно уредите за регистриране на данните за движението при автомобилен транспорт (1), и по-специално членове 17 и 18 от него,
като има предвид необходимостта от премахване на възможностите за измама при използването на електронни уреди за регистриране на данните за движението при автомобилен транспорт, и по-специално тези, породени от прекъсване на електрозахранването или на сензора за разстояние и скорост;
като има предвид, че с оглед на натрупания опит и съвременното развитие на техниката е възможно такива прекъсвания ясно да се отбелязват на пътните листове, за да се улесни приложението на Регламента и да се спрат този вид измами;
като има предвид, че е целесъобразно тази нова технология да се въведе в стандартите на Общността за конструиране и монтиране на електронни уреди за регистриране на данните за движението;
като има предвид, че за да се осигури ефективна проверка и правилно регистриране на времето за управление на превозното средство в частност, времето за управление на превозното средство следва да се записва автоматично, а другите периоди, когато водачът не управлява превозното средство, следва да се записват съобразно със знака, показан върху превключващия механизъм;
като има предвид, че съвременните уреди за регистриране на данните за движението вече позволяват автоматично записване на времето за управление на превозното средство и следователно, предвид натрупания опит и съвременното развитие на техниката, стандартите за конструиране на уредите за регистриране на данните за движението следва да бъдат съответно преработени;
като има предвид, че мерките, предвидени в настоящия регламент, съответстват на становището на Комитета по приспособяване към техническия напредък на Регламент (ЕИО) № 3821/85,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕИО) № 3821/85 се изменя, както следва;
1.
В глава II се включва следната точка:
7. За електронни уреди за регистриране на данните за движението, които се задействат чрез сигнали, предавани по електрически път от сензора за разстояние и скорост, всяко прекъсване, надвишаващо 100 милисекунди в електрозахранването на уредите за регистриране на данните за движението (с изключение на осветлението) в електрозахранването на сензора за разстояние и скорост и всяко прекъсване на сигнала до сензора за разстояние и скорост;“
2.
В глава III, „а) Общи точки“ точка 1.3., се заменя със следното:
1.3. Средство за маркировка, показващо върху пътния лист поотделно:
-
всяко отваряне на кутията, в която е поставен пътният лист,
-
за електронните уреди за регистриране на данните за движението по смисъла на точка 7, глава II, всяко прекъсване, надвишаващо 100 милисекунди в електрозахранването на уредите за регистриране на данните за движението (с изключение на осветлението), до включването отново на електрозахранването,
-
за електронните уреди за регистриране на данните за движението по смисъла на точка 7, глава II, всяко прекъсване надвишаващо 100 милисекунди в електрозахранването на сензора за разстояние и скорост и всяко прекъсване на сигнала до сензора за разстояние и скорост.“
3.
В глава III, „в) Записващи устройства“, точка 4.1., се заменя със следното:
4.1. Уредите за регистриране на данните за движението трябва да бъдат конструирани така, че периодът на управление на превозното средство да се записва винаги автоматично и да е възможно чрез използването при необходимост на превключвател да се записват поотделно другите времеви периоди, посочени в член 15, параграф 3, второ тире, буква б), в) и г) от регламента.“
Член 2
Считано от 1 юли 1991 г., държавите-членки спират да предоставят типово одобрение ЕИО на всички видове уреди за регистриране на данните за движението, които не отговарят на изискванията на Регламент (ЕИО) № 3821/85, както е изменен с настоящия регламент.
Член 3
Считано от 1 януари 1996 г. уредите за регистриране на данните за движението на всяко ново превозно средство, пуснато в експлоатация за пръв път, съответства на изискванията на Регламент (ЕИО) № 3821/85, както е изменен с настоящия регламент.
Член 4
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 ноември 1990 година.